Simonsen (advokatfirma)

Historie

Simonsen ble etablert i 1948 av høyesterettsadvokatene Peter Simonsen og Lars Musæus under navnet «Simonsen Museæus». Firmaet ble dannet med utgangspunkt innenfor shipping, siden Simonsen og Museæus var kolleger i Nordisk Skibsrederforening (Nordic Shipowners’ Defence Club). Selskapet hadde stort oppdragstilfang i gjenoppbyggingen av handelsflåten og gjenreisningen av norsk økonomi i årene etter krigen. Etter krigen hadde Simonsen en sterkt internasjonal profil med shipping og internasjonal finansiering som hovedaktiviteter, og da oljevirksomheten i Nordsjøen tok av i 1970-årene, ble selskapet involvert i stor grad i norske rederes investeringer i rigger m.v. og gjennom utenlandske oljeselskapers etablering i Norge. Sentral i denne virksomheten var høyesterettsadvokat Peter F. Holst, som kom til firmaet som partner fra en stilling som administrerende direktør i Sigval Bergesen d.y.
Gjennom 1970- og 1980-årene vokste selskapet organisk i likhet med de øvrige advokatfirmaer i Norge og utviklet generell forretningsjuridisk kompetanse.
På 90-tallet kom satsingen på teknologi og media, hvor selskapet i dag har sin største oppdragsmengde i dag. Simonsen Musæus fusjonerte med Føyen Advokatfirma i 2002, og tok inn 32 advokater fra PriceWaterhouseCoopers i 16. august 2003 og ble da et av Norges fem største advokatfirmaer. Simonsen og Føyen skilte så lag i november 2004 og ble til Simonsen Advokatfirma og Føyen Advokatfirma.

Arbeid for rettighetshavere

En av Simonsen Advokatfirmas mest profilerte advokater er Espen Tøndel, som på vegne av advokatfirmaet representerer film- og musikkbransjen i kampen mot piratkopiering. Simonsen fikk i 2006 tidsbegrenset konsesjon til å lagre IP-adresser, brukernavn og annen informasjon om ulovlige fildelere av Datatilsynet. Konsesjonen utløp året etter. Simonsen ba om at konsesjonen ble videreført overfor Datatilsynet. Datatilsynet avslo forlengelse, men ga tillatelse til videre overvåkning inntil konsesjonen var avklart og avgjørelsen ble brakt inn for Personvernnemnda som overprøvde Datatilsynet med begrunnelsen: «Retten til å dokumentere krenkelser er av avgjørende betydning for krenkede rettighetshavere. Uten en slik rett ville krenkede verken ha mulighet til å politianmelde forholdet eller gjøre sivile krav gjeldende.» Konsesjonen ble således forlenget til 31. desember 2010.
I 2009 fremmet Simonsen krav overfor domstolene på vegne av rettighetshavere, ved Sandrew Metronome Norge AS og Filmkameratene AS om å pålegge først Altibox AS (tidligere Lyse Tele) å utlevere informasjon om personen bak IP-adressen som først spredte Max Manus-filmen og som drev fildelingsnettverket «Lysehubben». Dommen ble unntatt offentlighet inntil den var avgjort i Høyesterett,, noe som medførte endel negative reaksjoner. En medarbeider i Teknisk Ukeblad satte igang aksjonen #krevsvar for å få politikerne til å uttale seg om saken. Rettighetshaverne fikk medhold i Høyesterett for å få utlevert IP-adressene, med den følge at personen som delte Max Manus-filmen ble identifisert og Lysehubben stengt.

Annet

Simonsen vant sølvtaggen i 2009 for sine internettsider utformet av Jimmy Royal AS.
Simonsen sponser Magnus Carlsen som selskapet har representert juridisk siden han var 13 år. Magnus Carlsens blogg er tilgjengelig gjennom Simonsens nettsider.